b'\n_START_ARTICLE_\nJulija Ljeantsiuk\n_START_SECTION_\nTidlig karriere\n_START_PARAGRAPH_\nLjeantsiuk deltok ved ungdoms-VM i friidrett 2001, der hun kom p\xc3\xa5 3.-plass i kulest\xc3\xb8t, bak Valerie Adams og Michelle Carter. Her satte hun personlig rekord med 15,08 meter i finalen. Hun deltok ogs\xc3\xa5 ved European Youth Summer Olympic Festival 2001, der hun vant kulest\xc3\xb8t. _NEWLINE_Hun forbedret sin personlige rekord til 16,47 i juni 2002. Ved junior-VM i friidrett 2002 kastet hun 16,03 meter, og endte p\xc3\xa5 7.-plass. \xc3\x85ret etter deltok hun ved junior-EM i friidrett 2003, der hun kom p\xc3\xa5 2.-plass bak russiske Anna Avdejeva. P\xc3\xa5 nasjonalt niv\xc3\xa5 fikk hun bronse ved det hviterussiske mesterskapet i friidrett, og hun vant det hviterussiske juniormesterskapet. _NEWLINE_Hun deltok ved U23-EM i friidrett 2005, der hun endte p\xc3\xa5 4.-plass. Hun greide her 17,91 meter i f\xc3\xb8rste st\xc3\xb8t, som ble hennes beste resultat. I 2006 greide hun for f\xc3\xb8rste gang 18 meter, og forbedret sin personlige rekord til 18,86 dette \xc3\xa5ret. Hviterussland deltok i First League gruppe A ved Europacupen i friidrett 2006, og Ljeantsjuk kom p\xc3\xa5 2.-plass i kulest\xc3\xb8t, bak italienske Chiara Rosa. _NEWLINE_2007-sesongen startet med ny personlig innend\xc3\xb8rsrekord p\xc3\xa5 18,62 meter. Etter dette vant hun det hviterussiske innend\xc3\xb8rsmesterskapet, og ble tatt ut til EM i friidrett innend\xc3\xb8rs 2007 i mars, der hun kom p\xc3\xa5 4.-plass. Hun kom ogs\xc3\xa5 p\xc3\xa5 4.-plass ved European Cup Winter Throwing 2007 senere samme m\xc3\xa5ned. Hun kom p\xc3\xa5 2.-plass b\xc3\xa5de ved Summeruniversiaden 2007, bak Irina Tarasova, og ved Military World Games 2007.\n_START_SECTION_\nDopingdommen i 2008\n_START_PARAGRAPH_\nVed Europacupen i friidrett innend\xc3\xb8rs 2008 kom hun p\xc3\xa5 4.-plass, og ved European Winter Throwing Cup 2008 kom hun p\xc3\xa5 5.-plass. I slutten av mai forbedret hun sin personlige rekord med nesten en meter, til 19,79 meter, ved et stevne i Brest. _NEWLINE_Hun vant kulest\xc3\xb8tkonkurransen ved Europacupen i friidrett 2008 i Annecy i Frankrike, der hun kastet 19,43 meter. Men, hun ble diskvalifisert fra dette mesterskapet, etter at hun avla positiv dopingtest 22. juni, som viste spor av testosteron. Hennes resultater fra 22. juni ble da str\xc3\xb8ket, og hun ble utestengt fra 22. juli 2008 til 21. juli 2010. _NEWLINE_Hennes personlige rekord p\xc3\xa5 19,79 fra 31. mai ble st\xc3\xa5ende, og hun ble med det den femte beste ut\xc3\xb8veren i 2008.'